कहा-क्रिकेट में ऐसा होता रहता है, तुमने पिछले साल वास्तव में अच्छा प्रदर्शन किया था
KKR Rinku Singh Boosts Yash Dayal Confidence After 5 Sixes Against Gujarat Giants कोलकाता नाइट राइडर्स (KKR) के बल्लेबाज रिंकू सिंह ने खुलासा किया है कि उन्होंने गुजरात जायंट्स (GT) के खिलाफ के मैच के बाद गेंदबाज यश दयाल को मैसेज करके उनका हौसला बढ़ाया।
कोलकाता नाइट राइडर्स (KKR) के बल्लेबाज रिंकू सिंह ने बताया कि उन्होंने गुजरात जायंट्स (GT) के खिलाफ के मैच के बाद गेंदबाज यश दयाल को मैसेज करके उनका हौसला बढ़ाया। यश दयाल वही गेंदबाज हैं, जिनके ओवर की आखिरी 5 गेंदों पर रिंकू ने 5 छक्के जड़कर कोलकाता को 3 विकेट से जीत दिलाई थी।
रिंकू ने इंडिया टुडे को दिए इंटरव्यू में कहा, 'मैच के बाद मैंने यश को मैसेज किया और कहा कि क्रिकेट में ऐसा होता रहता है। तुम इस सबको भूल जाओ और अपनी गेंदबाजी पर फोकस करो।तुमने पिछले साल वास्तव में अच्छा प्रदर्शन किया था।' 
यश के ओवर में रिंकू ने लगाए थे 5 छक्के
दरअसल इस मैच में पहले बल्लेबाजी करते हुए गुजरात ने 4 विकेट के नुकसान पर 204 रन बनाए थे। इस मैच में एक समय कोलकाता ने मैच में पकड़ बना ली थी, लेकिन गुजरात की कप्तानी कर रहे राशिद खान ने 17वें ओवर की शुरुआती 3 गेंदों पर हैट्रिक ले ली।
उन्होंने ओवर की पहली गेंद पर रसेल को आउट किया। फिर दूसरे गेंद पर सुनील नरेन और तीसरी गेंद पर शार्दूल को LBW कर अपनी हैट्रिक पूरी कर ली। वहीं इस ओवर के बाद कोलकाता का स्कोर 157/7 पर हो गया। कोलकाता को 18 बॉल में 48 रन की जरूरत थी। आखिरी ओवर में कोलकाता को जीत के लिए 29 रन की जरूरत थी।
गुजरात की ओर से गेंदबाजी यश दयाल कर रहे थे। पहली बॉल पर उमेश यादव ने सिंगल लिया। उसके बाद आखिरी 5 बॉल पर 28 रन की जरूरत थी। रिंकू 16 बॉल में 18 रन के स्कोर पर खेल रहे थे। उन्होंने ओवर की बाकी 5 गेंदों पर लॉन्ग ऑफ, स्क्वेयर लेग और लॉन्ग ऑन की ओर 5 छक्के लगाए और अपनी टीम को 3 विकेट से मैच में जीत दिला दी।
KKR ने मैच के बाद यश को मोटिवेट करने के लिए ट्वीट किया 
इससे पहले KKR ने भी मैच के बाद यश को मोटिवेट करने के लिए ट्वीट किया था। KKR ने लिखा था, 'कोई बात नहीं लड़के। आज काम पर बस एक मुश्किल दिन था। क्रिकेट के सर्वश्रेष्ट खिलाड़ियों के साथ भी यह होता है। यश दयाल आप एक चैंपियन हैं, और आप फिर मजबूती के साथ वापसी करेंगे।'
